**ΑΦΗΓΗΣΗ**

**(συνοπτικές πληροφορίες)**

**Αφήγηση** είναι μια πράξη επικοινωνίας με την οποία παρουσιάζεται προφορικά ή γραπτά μια σειρά πραγματικών ή πλασματικών (επινοημένων) γεγονότων. Επομένως κάθε αφήγηση, ως πράξη επικοινωνίας, προϋποθέτει τουλάχιστον δύο πρόσωπα: ένα πομπό – τον αφηγητή – και κάποιον στον οποίο απευθύνεται ο αφηγητής – τον αποδέκτη – της αφήγησης. Ο αφηγητής φροντίζει να δώσει στον αποδέκτη τις απαραίτητες πληροφορίες για τον τόπο, το χρόνο, τα πρόσωπα και τα πιθανά αίτια ενός συμβάντος. Η έκταση της αφήγησης ποικίλλει· μπορεί η αφήγηση να είναι πολύ εκτεταμένη ή να περιορίζεται σε μια μόνο φράση. Ένα τέτοιο παράδειγμα αποτελεί η ρήση του Καίσαρα "Veni, Vidi, Vici" («ήρθα, είδα, νίκησα»), που θεωρείται η συντομότερη αφήγηση.

**Αφηγηματικό περιεχόμενο και αφηγηματική πράξη**

* Τα γεγονότα και οι πράξεις των προσώπων που συνιστούν μια ιστορία αποτελούν το **αφηγηματικό περιεχόμενο**.
* Ο τρόπος με τον οποίο παρουσιάζονται τα γεγονότα μιας ιστορίας αποτελεί την **αφηγηματική πράξη**.

Το **ίδιο αφηγηματικό** **περιεχόμενο** (δηλαδή τα ίδια γεγονότα) μπορεί να παρουσιαστεί σε **διαφορετικές** **αφηγηματικές** **πράξεις** (δηλαδή με διαφορετικό τρόπο), ανάλογα με τις **επιδιώξεις** του **αφηγητή**.

Για παράδειγμα, η διάσωση ενός ναυαγού θα αποδοθεί με διαφορετικό τρόπο από ένα ναυαγοσώστη στην υπηρεσιακή αναφορά, από ένα δημοσιογράφο που «καλύπτει» το γεγονός, και από ένα συγγραφέα που εμπνεύστηκε από το ίδιο περιστατικό. **ΕΡΓΑΣΙΑ ΓΙΑ ΤΟ ΣΠΙΤΙ (Μέσω pc!!!)**

**Η αφηγηματική γλώσσα**

Ανάλογα με τους **δέκτες** της **αφήγησης**, η **γλώσσα** του **αφηγητή** **ποικίλει**. Παραδείγματος χάρη, ο ίδιος αφηγητής μιλάει διαφορετικά, όταν απευθύνεται σε παιδιά, και διαφορετικά, όταν απευθύνεται σε ενήλικες. Επίσης, η αφηγηματική γλώσσα παρουσιάζει ποικιλία ανάλογη με τον ίδιο τον αφηγητή (μορφωτικό επίπεδο, καταγωγή, κοινωνική τάξη, ηλικία, φύλο, επάγγελμα κ.ά.).

**Το ύφος της αφήγησης**

Ποικίλει ανάλογα με:

* το αφηγηματικό είδος
* τον πομπό της αφήγησης
* το δέκτη της αφήγησης
* τον επιδιωκόμενο σκοπό

Έτσι, το αφηγηματικό ύφος μπορεί να είναι επίσημο, αυστηρό, οικείο, γλαφυρό, λογοτεχνικό, εξομολογητικό, επιστημονικό, αντικειμενικό, υποκειμενικό, απλό, επιτηδευμένο κ.ά.

**Τα αφηγηματικά είδη**

Διακρίνονται σε τρεις βασικές κατηγορίες με κριτήριο τη σχέση τους προς την πραγματικότητα.

1. Αφήγηση πραγματικών συμβάντων (π. χ ειδησεογραφία)
2. Αφήγηση πλαστών συμβάντων (π. χ μυθοπλασία)
3. Αφήγηση μεικτή (π. χ μυθιστορηματική αυτοβιογραφία)

**Η στόχευση της αφήγησης**

Μια αφήγηση μπορεί να στοχεύει:

* στην πληροφόρηση της κοινής γνώμης.
* στην καταγραφή και/ή στη μετάδοση προσωπικών εμπειριών.
* στην πρόκληση ορισμένων επιθυμητών αντιδράσεων και ενεργειών.
* στην κάλυψη των καθημερινών αναγκών.
* στην έξαψη της φαντασίας και στη συγκινησιακή διέγερση του αναγνώστη.

**Η ΛΟΓΟΤΕΧΝΙΚΗ ΑΦΗΓΗΣΗ**

**Παρουσιάζει ιδιαιτερότητες:**

1. Χρησιμοποιεί και εναλλάσσει ποικίλες αφηγηματικές τεχνικές και τρόπους.
2. Αξιοποιεί περίτεχνα τις διάφορες στάσεις του αφηγητή.
3. Μεταχειρίζεται ποικιλοτρόπως τον ιστορικό και τον αφηγηματικό χρόνο

**ΠΡΟΣΟΧΗ!!!**

Σε μια λογοτεχνική αφήγηση δεν πρέπει να συγχέεται ο συγγραφέας, ένα πραγματικό πρόσωπο που υπάρχει έξω από το κείμενο, με τον αφηγητή, ένα πλασματικό πρόσωπο που υφίσταται μόνο μέσα στο πλαίσιο του λογοτεχνικού κειμένου. Βέβαια, είναι δυνατό να εντοπίζονται στο χαρακτήρα του αφηγητή αυτοβιογραφικά στοιχεία του συγγραφέα, οπότε τα δύο πρόσωπα προσομοιάζουν / ταυτίζονται.

## **Διάκριση της περιγραφής από την αφήγηση**

|  |
| --- |
| Είδαμε ότι η περιγραφή απεικονίζει με το λόγο τα βασικά γνωρίσματα ενός αντικειμένου. Το αντικείμενο αυτό παρουσιάζεται στατικά μέσα στο χώρο, ενώ ο χρόνος φαίνεται να έχει «παγώσει». Αυτό συμβαίνει ακόμη και στην περίπτωση ενός κινούμενου αντικειμένου, οπότε η περιγραφή απεικονίζει το αντικείμενο που κινείται και όχι την ενέργεια της κίνησης με τα αίτια και τις συνέπειες της. Αντίθετα στην αφήγηση ένα πρόσωπο / πράγμα / ομάδα / θεσμός / ιδέα παρουσιάζεται δυναμικά, καθώς ενεργεί, κινείται ή μεταβάλλεται μέσα στο χρόνο. Επομένως η αφήγηση σχετίζεται με την εξέλιξη των γεγονότων και αναφέρεται στις αιτίες και τα αποτελέσματά τους. Συμπερασματικά, μπορούμε να πούμε ότι η περιγραφή ανήκει στα στατικά στοιχεία ενός κειμένου, ενώ η αφήγηση στα δυναμικά, αφού η πρώτη μάς δίνει πληροφορίες σχετικά με το «είναι» και η δεύτερη με το «γίγνεσθαι» των πραγμάτων. |